ET Euroopa Liidu Teataja C 143/139

Euroopa Majandus- ja Sotsiaalkomitee arvamus teemal „Ettepanek: Euroopa Parlamendi ja nõukogu direktiiv, millega muudetakse Euroopa Parlamendi ja nõukogu direktiivi 2006/126/EÜ seoses juhikaardi funktsioone hõlmavate juhilubadega”

KOM(2011) 710 (lõplik) – 2011/0327 (COD)

2012/C 143/28

Raportöör: Jan SIMONS

17. novembril 2011 otsustas Euroopa Parlament ja 14. detsembril 2011 nõukogu vastavalt Euroopa Liidu toimimise lepingu artiklitele 91 ja 304 konsulteerida Euroopa Majandus- ja Sotsiaalkomiteega järgmises küsimuses:

„Ettepanek: Euroopa Parlamendi ja nõukogu direktiiv, millega muudetakse Euroopa Parlamendi ja nõukogu direktiivi 2006/126/EÜ seoses juhikaardi funktsioone hõlmavate juhilubadega”

COM(2011) 710 final – 2011/0327 (COD).

Asjaomase töö ettevalmistamise eest vastutav transpordi, energeetika, infrastruktuuri ja infoühiskonna sektsioon võttis arvamuse vastu 3. veebruaril 2012.

Euroopa Majandus- ja Sotsiaalkomitee võttis täiskogu 478. istungjärgul 22. ja 23. veebruaril 2012 (22. veebruari istungil) vastu järgmise arvamuse. Poolt hääletas 122, vastu hääletas 5, erapooletuks jäi 12.

1. Järeldused ja soovitused

1.1 Komitee on seisukohal, et õigusaktide ühtseks rakendamiseks oleks soovitav direktiivi asemel kasutada määruse vormi, et välistada liikmesriikide omapoolsed tõlgendused.

1.2 Komitee nõustub komisjoni ettepaneku lõppeesmärgiga juhikaardi funktsioonide hõlmamisel juhilubadesse, milleks on sotsiaalõigusnormide parem jõustamine sõidu- ja puhkeaegade valdkonnas, ent samas on komitee seisukohal, et üheselt mõistetava, rakendatava ja tõhusa õigusakti koostamiseks tuleb esmalt lahendada teatud hulk probleeme, millest osa on loetletud punktis 4.

1.3 Kui nendele probleemidele lahendust ei leita, soovitab komitee uurimuse läbi viimist asjaomaste õigusaktide ühilduvuse kohta ning muuta neid selliselt, selle tagajärjel ei kannataks digitaalsete sõidumeerikute ühegi generatsiooni toimivus. Komitee soovitab kaasata sellesse uurimusse sotsiaalpartnerid, sõidumeerikute tootjad ja kontrolliasutused.

1.4 Komitee kahtleb komisjoni nimetatud halduskoormuse (1) vähenemises 100 miljoni euro võrra aastas. Komitee on arvamusel, et vaja on kindlat põhjendust, komisjoni teostatud mõju hindamine ei paku siinkohal piisavalt alust.

1.5 Kui juhikaardi funktsioonid hõlmatakse lõpuks juhilubadesse, siis soovitab komitee sõlmida selged kokkulepped mitte üksnes AETRi riikidega, vaid ka riikidega, kes ei ole selle lepinguga ühinenud. Seda on vaja selleks, et hoolitseda asjaomaste õigusaktide ühtse ja õige jõustamise ja kontrollimise eest.

1.6 Komitee arvates peaks komisjon selgelt välja tooma, kuidas tal on kavas lahendada punktis 4 nimetatud probleemid, mis kaasnevad juhikaardi funktsioonide hõlmamisega juhilubadesse, milles kasutatakse vaid ühte mikrokiipi. Üks lahendus oleks juhiloale kahe mikrokiibi kinnitamine, mis aga ilmselt ei lahendaks samuti kõiki probleeme.

2. Sissejuhatus

2.1 11. novembril 2011 avaldas komisjon teatise „Ettepanek: Euroopa Parlamendi ja nõukogu direktiiv, millega muudetakse Euroopa Parlamendi ja nõukogu direktiivi 2006/126/EÜ seoses juhikaardi funktsioone hõlmavate juhilubadega” (COM(2011) 710 final). Euroopa Parlament ja nõukogu otsustasid vastavalt Euroopa Liidu toimimise lepingu artiklitele 91 ja 304 konsulteerida selles küsimuses Euroopa Majandus- ja Sotsiaalkomiteega.

2.2 Komitee hindab kõrgelt taotlust arvamuse koostamiseks, kuna on seisukohal, et käsitletav teema on oluline selleks, et paremini jõustada sotsiaalõigusnorme professionaalse reisijate- ja kaubaveo valdkonnas.

2.3 Komisjoni kõnealune ettepanek on seotud komisjoni varasemate ettepanekutega muuta määruseid nr 3821/85 autovedudel kasutatavate sõidumeerikute kohta („sõidumeerikute määrus”) ning nr 561/2006, mis puudutab teatavate autovedusid käsitlevate sotsiaalõigusnormide ühtlustamist.

2.4 Punktis 2.3 nimetatud määruste kohta koostatud arvamuse võttis komitee vastu oma täiskogu istungil 7. detsembril 2011 (2). Selles avamuses märkis komitee siinkohal käsitletava määruse kohta järgmist: „Komitee suhtub positiivselt komisjoni kavandatud juhikaardi ja juhiloa funktsioonide ühendamisse, millega tõstetaks ohutust ja vähendataks halduskoormust. Seda tingimusel, et see on praktikas rakendatav.”

2.5 Komisjoni ettepanek käsitleb juhikaardi funktsioonide hõlmamist juhilubadesse, mis peaks komisjoni arvates vähendama pettuseohtu ja alandama pikas perspektiivis halduskoormust, kuna kahe dokumendi hankimise ja väljastamise asemel piirdutakse ühe dokumendiga. Komisjoni hinnangul peaks antud muutus võimaldama aastas kokku hoida ligikaudu 100 miljonit eurot.

3. Üldised märkused

3.1 Komitee pooldab eeskirjade ühtlustamist, nii et nende tõlgendamisel oleks arusaamatuste tekkimise oht võimalikult väike. Komisjon esitas ettepaneku direktiivi ettepaneku vormis, seda ilmselt seepärast, et juhilubasid puudutavad õigusaktid on samuti kehtestatud direktiividena, ning see annab liikmesriikidele vabaduse omapoolseteks tõlgendusteks. Komitee küsib, kas määruse ettepanek ei oleks olnud antud olukorras loogilisem valik.

3.2 Komitee toetab komisjoni ettepaneku aluseks olevat eesmärki, milleks on nimelt paremad võimalused sotsiaalõigusnormide jõustamiseks autovedude sektoris, mis hõlmaks nii pettuste kui halduskulude vähendamist. Ent samas on komitee seisukohal, et esmalt vajavad lahendamist punktis 4 toodud probleemid.

3.3 Mis puudutab 100 miljoni euro suuruse summa kokku hoidmist aastas halduskoormuse vähenemise arvel – mida komisjon järeldab mõju hindamise põhjal – on komitee seisukohal, et ainuüksi juhikaardi funktsioonide hõlmamine juhilubadesse ei anna garantiid selle kokkuhoiu saavutamiseks. Dokumentide ühendamine ei tähenda veel iseenesest suuremat tõhusust ja kulude kokkuhoidu.

3.4 Komitee küsib, kas komisjoni ettepanek juhikaardi funktsioonide hõlmamise kohta juhilubadesse annab sõidukijuhile piisava tagatise, kui ta sõidab ELi mittekuuluvas AETRi riigis ja kui teda seal kontrollitakse. Esmatähtis on, et uute õigusaktide kehtestamisel sõlmitaks selged kokkulepped õigusakti täitmise ja kontrolli üle, seda mitte ainult teiste AETRi riikidega, ent ka AETRiga mitteliitunud riikidega.

3.5 Juhul kui ei leita ühest lahendust kõikidele komisjoni ettepanekuga kaasnevatele probleemidele, mis on välja toodud nii käesolevas kui alljärgnevas punktis, siis soovitab komitee läbi viia uurimuse olemasolevate asjaomaste õigusaktide ühilduvuse kohta ning muuta neid selliselt, selle tagajärjel ei kannataks digitaalsete sõidumeerikute ühegi generatsiooni toimivus. Näib olevat mõistlik kaasata sellesse protsessi kõik asjaomased sidusrühmad – nimelt sotsiaalpartnerid, sõidumeerikute tootjad ja kontrolliasutused.

4. Erimärkused

4.1 Komitee arvates ei selgita komisjon piisavalt, kuidas tal on kavas lahendada probleemid, mis kaasnevad juhikaardi funktsioonide lisamisega juhilubadele, kasutades sellel üksnes üht mikrokiipi.

4.1.1 Üks näide on sõidu- ja puhkeaegu käsitlevate õigusaktide rikkumine, mis viiks sellisel juhul juhiloa äravõtmiseni. Paljudel juhtudel oleks selline karistus ebaproportsionaalne.

4.1.2 Juhikaardi mikrokiibi spetsifikatsioon erineb juhiloa mikrokiibi spetsifikatsioonist. Kas see tähendab, et digitaalseid sõidumeerikuid käsitlevaid õigusakte tuleb muuta?

4.1.3 Juhikaardi ja juhiloa äravõtmist käsitlevad eeskirjad on erinevad. Need eeskirjad on sätestatud nii ELi kui liikmesriikide õigusaktides ning neid on seega keeruline ühtlustada.

4.1.4 Mõnedes riikides on juhiluba lubatud kasutada isikut tõendava dokumendina. Kui autojuht tõendab oma isikut juhiloaga, siis peab ta võtma loa kaardilugejast välja. Samas on keelatud eemaldada juhikaarti sõidumeerikust salvestusperioodi jooksul, sõitmisel või teiste tegevuste puhul.

4.1.5 Mõnedes liikmesriikides on juba ühendatud autojuhtide kutsekvalifikatsioonidiplom ja juhiluba. Juhikaardi funktsioonide lisamine viiks selle kombineeritud loa laiendamiseni.

4.1.6 Juhikaardi funktsioonide hõlmamine juhilubadesse võib omada tagajärgi AETRi lepingule. Enne komisjoni ettepaneku heaks kiitmist tuleb need tagajärjed kindlaks teha ja probleemid lahendada.

4.1.7 Komisjoni ettepaneku kohaselt peaks juhiloa mikrokiip sisaldama samas ka juhikaardi rakendusi. Siiski kujutavad nende dokumentide erinevad spetsifikatsioonid endast probleemi. Komitee arvates võiks juhiloale panna mitte ühe, vaid kaks mikrokiipi.

Brüssel, 22. veebruar 2012 Euroopa Majandus- ja Sotsiaalkomitee president Staffan NILSSON

(1) Komisjoni ettepaneku hollandikeelses versioonis on seletuskirjas ekslikult juttu halduskuludest.

(2) ELT C 43, 15.2.2012, lk 79–81.